La residència "Verge d'Aigües Vives" celebra “El dia del Resident”
23 de novembre de 2015

Carcaixent

Este dissabte 21 de novembre, la residència “Verge d’Aigües Vives” de Carcaixent va celebrar el seu tradicional “Dia del Resident”. Unes 350 persones, entre professionals, familiars i residents, van compartir una vesprada d’activitats on van poder gaudir d’un berenar i d’una actuació musical que va agradar molt a tots els assistents. Cada any, la Junta Rectora celebra un dia d'homenatge als residents organitzant una convivència entre treballadors, usuaris i familiars, en la qual es desenvolupen diverses activitats que converteixen esta jornada en un dia festiu per a tots.

La celebració va començar a les 16:30 de la vesprada amb les paraules del president de la Junta Directiva, Rafael Escribà, i de la regidora de Benestar Social, Teresa Oliver, que va estar acompanyada d’altres membres de la Corporació Municipal. La regidora va voler agrair l’assistència de tots els presents i va destacar la importància que tenen iniciatives com la del “Dia del Resident” per a dinamitzar la residència. A més, va afegir que la residència és com una continuïtat de la casa i que, en eixe sentit, és fonamental que els familiars mantinguen el contacte amb els residents perquè tinguen eixa sensació. Tot seguit, es va donar pas a un berenar que va estar amenitzat amb la música i l'animació d'un grup de música format per voluntàries de Sant Vicent de Paül, davall la direcció de Joana Talens, de l'Asil.